Yhdysvaltain varapresidentti Mike Pence vieraili varhain maanantaiaamuna Koreoiden demilitarisoidulla rajavyöhykkeellä. Yhdysvaltain ja Pohjois-Korean välit ovat jännittyneet viime viikkoina tavallistakin enemmän.

Pohjois-Korea teki epäonnistuneen ohjuskokeen sunnuntaina juuri ennen Pencen Etelä-Korean vierailun alkua. Myös maanantaina puheet olivat kovia.

Pence sanoi, ettei Yhdysvallat katso enää läpi sormien Pohjois-Korean ydin- tai ohjuskokeita. Hän viittasi ilmaiskuihin, joita Yhdysvallat teki Syyriassa sen jälkeen, kun Syyrian hallintoa epäiltiin kemiallisesta iskusta.

– Strategisen kärsivällisyyden aikakausi Pohjois-Korean kanssa on ohi, Pence sanoi rajakylä Panmunjomissa.

Pence sanoi vierailunsa yhteydessä, että Yhdysvallat haluaa saavuttaa turvallisuutta rauhanomaisin keinoin eli neuvottelemalla. Hänen mukaansa kaikki keinot ovat kuitenkin pöydällä, kun Yhdysvallat tukee liittolaistaan Etelä-Koreaa.

Vierailu jännitteiselle raja-alueelle oli symbolisesti merkittävä myös henkilökohtaisesti. Pencen isä palveli aikoinaan 1950-luvulla käydyssä Korean sodassa.

Pence tapasi amerikkalaisjoukkoja vierailullaan rajaseudulla YK:n sotilastukikohdassa Camp Bonifasissa.

Sotilaallista iskua Pohjois-Koreaan ei ole pidetty todennäköisenä

Eteläkorealaisen median mukaan Yhdysvallat ja Etelä-Korea aloittivat maanantaina yhteiset ilmasotaharjoitukset. Pohjois-Korea on tavallisesti hermostunut Yhdysvaltain ja Etelä-Korean yhteisistä sotaharjoituksista.

Yhdysvaltojen sotilaallista iskua Pohjois-Koreaan ei ole pidetty todennäköisenä.

Yhdysvaltain presidentin Donald Trumpin kansallisen turvallisuuden neuvonantaja H.R. McCaster kertoi, että Yhdysvallat etsii liittolaistensa sekä Kiinan kanssa keinoja vastata Pohjois-Korean uhitteluun.

Pence sanoi olevansa toiveikas, että Kiina käyttäisi poikkeuksillista painoarvoaan Pohjois-Korean painostamiseksi luopumaan kiistellyistä sotaohjelmistaan.

Sanalla Pence moitti Kiinan kantaa Etelä-Korean ohjuspuolustusjärjestelmään. Etelä-Koreaan kaavailtu THAAD-järjestelmä on tarkoitettu ampumaan alas Pohjois-Koreasta tai muualta tulevia ohjuksia.

Kiina vastustaa hanketta tiukasti ja katsoo sen voivan vakoilla omia puolustusjärjestelmiään. Kiina on määrännyt vastalauseena sanktioita maassa toimiville korealaisyhtiöille.

Lähteet: AFP, Reuters, AP, STT

Lue Ylen kirjeenvaihtajan Mika Mäkeläisen raportteja Pohjois-Koreasta:

Yle Pohjois-Koreassa: Kansa ei hötkyile ohjuskokeen seurauksista – koska kokeesta ei tiedetä

Ylen kirjeenvaihtaja Pohjois-Koreassa: Sodasta ei tietoa, kansa uskoo voittoon

Yle Pohjois-Koreassa: Paikalliset uskovat Yhdysvaltain hyökkäävän, mutta eivät ole siitä huolissaan

Yle Pohjois-Koreassa: Toimittajat herätettiin ennen auringonnousua seuraamaan Kim Jong-unin katujuhlaa